Lewe | Rachelle Du Bois
This entry was posted on July 23, 2017, in Dankbaarheid, Lewe, Romanse and tagged afrikaans, doel, hart, hoop, leer, lees, lief, liefde, natuur, stories, warm, wind, wonder.	2 Comments
Tyd vir ‘n blaaskans
Boek vier, Pad na my Hart, is uit my hande en op pad na die winkel toe. Nou moet dit plek maak vir iets anders, maar die lekker van die skryf daarvan sit nog soos heuning op my tong. Ek draai dit om en om, en bekyk dit van alle kante, terwyl ek tevrede my kop knik en stilletjies glimlag.
In my hart en gedagtes is daar reeds roeringe vir Somme vir my Hart, die vyfde boek in die Fynbos-reeks. Die nuwe idees vir die boek begin onstuitbaar soos blink borrels boontoe styg. Dit kan seker ook nie anders met die mooi voorblad wat reeds gereed is en wat my deur die volgende maand of wat gaan inspireer nie.
My verstand sê rus nou eers. Na ses nuwe boeke in 2016 is ek geregtig op ‘n blaaskans, maar watter skrywer kan nou ‘n nuwe storie weerstaan? Veral as hy so verleidelik by jou kom aanlê en allerhande moontlikhede jou naderlok tot jy na jou rekenaar gryp en begin aantekeninge maak. En as jy jou weer kom kry, skryf jy een bladsy na die ander en vergeet jy dat die dae by jou verby glip tot Kersfees skielik ‘n dag weg van jou kom staan.
Ek verlei myself met die vooruitsig van lees en weer lees van boeke wat nooit uit die mode gaan nie. Die English Classics van Jane Austen, Charles Dickens, die Brontë susters en nog vele ander; Tolstoy se War and Peace, en Anna Karenina wat my hart uitmekaar geskeur het. “Ek het gekom om te wees waar jy is . . .”
Miskien sal ek weer ‘n slag my opera DVDs uitpak en huil saam met Angela Gheorghiu as Violetta, of Renee Fleming as Taïs, of Anna Netrebko as Tatiana in Eugen Onegin, of Raina Kabaivanska en ‘n jong Domingo in Tosca. Ja, ja, ek sal die gordyne toetrek en die wêreld uitsluit en die opera besoek. Nou wel nie in La Scala of die Metropolitan nie, maar tuis is net so goed, want die herhaal knoppie is so gemaklik naby . . .
Tussen boeke en musiek kan ek ure, dae en weke laat verdwyn.
Ek hoop jy gaan dieselfde doen en dit wat jou so na aan die hart lê, maar waarvoor jy nie tyd kry nie, bymekaar kry en tyd maak vir jouself.
Moenie jou digbundels vergeet nie, hoor.
This entry was posted on November 29, 2016, in Dankbaarheid, Lewe, Wysheid and tagged Afrikaanse, Afrikaanse e-boeke, Afrikaanse liefdesroman, Afrikaanse Liefdesverhale, e-boeke, Fynbos-reeks, hart, liefde, Pad na my Hart, Rachelle du Bois, romanse.	Leave a comment
Doepa vir my Hart – Fynbos-reeks
Dis tegelyk opwindend en hartseer as ‘n boek klaar geskryf is en uit die skrywer se hande is. Doepa vir my Hart het vanoggend op Amazon.com se rakke geland en is nou beskikbaar vir jou om te lees.
Dit was vir my lekker om die boek te skryf, want hier het ek regtig my verbeelding vrye teuels gegee. Soms swaar gekry saam met Bella en Wynand, en soms saam met hulle gelag.
Hier is ‘n kort beskrywing van die derde boek in die Fynbos-reeks:
DOEPA VIR MY HART – Boek 3: Fynbos-reeks
Wynand Brandt is ŉ mediese dokter en sy werk is om te heel. Bella lok hom soos ŉ mot na ŉ vlam. Hy verstaan dit nie, want sy is nie siek nie en sy het nie beskerming nodig nie. Hy weier om enigiets verder met haar te doen te hê, want hy is nie van plan om weer sy sagte vlerke te laat skroei nie. Wegbly van haar af is sy enigste opsie. Maar dis toe nie so maklik nie, want die liefde laat hom nie voorskryf nie. Dit bly die enigste doepa vir die hart. Sal hierdie twee mense wat van kindertyd al van mekaar weet, tot ŉ vergelyk kom en darem ruimte laat vir die hart om te gedy?
Die boek is beskikbaar by:
This entry was posted on October 25, 2016, in Lewe, Romanse, Wysheid and tagged Afrikaanse e-boeke, Afrikaanse eboek, Afrikaanse Liefdesverhale, Afrikaanse stories, liefdesverhale, Rachelle du Bois, romanse.	Leave a comment
Medisyne vir die verdwaaldes
Soms loop ons radeloos en stoei met ŉ verlepte gees. Ons is meteens swerwers in ’n vreemde land, sonder aanwysers op onbekende paaie. Ons soek na ons spesiale rusplek om ŉ wyle daar te vertoef tot ons weer verkwik na siel en liggaam, en met nuwe lewenslus die pad vorentoe kan aandurf.
Daar’s boeke by hierdie rusplek. Dis die hart se biblioteek waar ons ons geliefdes vind. Waar ons telkens omhels word deur die bekende en ook die onbekende. Waar ons nader gewink word deur allerhande beloftes van nuwe wêrelde en ervarings. Dis daar waar die arms van ons gunstelingskrywers- en boeke ons verwelkom.
As ons slim is, skuif ons die stoel reg, en verruil dan hierdie uur, of twee, of drie, of sommer die hele dag, vir ŉ reis saam na die lewens, die liefde en die avonture van ander.
In die bladsye van ŉ boek beleef ons dalk weer dít waarvan ons al vergeet het. Word ons dalk weer opnuut bewus gemaak van die wysheid en die waarheid, die skoonheid en die wonder van die lewe waarin ons ons bevind.
O, daar’s soveel vreugde in die bladsye van ŉ boek! Dit is medisyne vir die verdwaaldes.
This entry was posted on September 21, 2016, in Lewe, Wysheid and tagged afrikaans, Afrikaanse eboek, Amazon.com, avontuur, betowering, boeke, Diep, dink, eboeke, gedagtes, groei, hart, hoop, lewe, liefde, Rachelle du Bois, seerkry, stilte, stories, vreugde.	Leave a comment